Leon van Nierop se resensie: My Octopus Teacher | Maroela Media
My Octopus Teacher 10/10
Regisseurs: Pippa Ehlrich en James Reed
Is jy sowaar een van die arme verloorder-kykers wat nog nie My Octopus Teacher op Netflix ervaar het en bedwelm is daardeur nie? Hoekom nie? Want jy vermoed dis 'n droë dokumentêr oor visse? Niks kan verder van die dikkop-waarheid wees nie! Hierdie lewensveranderende dokumentêr verryk jou lewe. Daarsonder is jy arm, en dis nie sommer kletspraatjies nie. Jy sal dit nooit vergeet nie.
Dis gegrond op die ware verhaal van Craig Foster wat vir maande lank in die see saam met 'n seekat rondbaljaar het. Maar dis nie sommer so 'n seekat nie! Hierdie kreatuur met die wonder-tentakels het jou waarlikwaar 'n verhouding met die wyse grysbaard-duiker begin. Aanvanklik was hulle lugtig vir mekaar, maar soos dié twee agterdog agter die alge versteek het en vooroordele met die branders laat uitspoel het, het hulle maats geword.
Wat die dokumentêr so uniek maak, is omdat dit ongeforseerd is en so gemaklik verloop soos om gouestroop uit daardie groen leeu-blik te lek. Elke toneel neem die ware verhaal in 'n ander rigting en verduidelik hoe hierdie verruklike vriendskap ontstaan het en wat die duiker en die seekat bymekaar geleer het. Die fotografie is so helder en duidelik, dat jy saam met die seekat en die duiker in die water baljaar. En tentakels was nog nooit so mooi nie.
Maar moenie die seekat (of die dokkie) onderskat nie. Dit is weergaloos meesleurend. Kyk net vir 5 minute daarna, en jy sal betower en gefassineer word. En ek het nog geen mens teëgekom wat dit nie beskryf het as 'n asemrowende verrykende ervaring nie.
Geskik vir alle ouderdomme. Nou op Netflix met onderwatertonele wat jou asem sal wegslaan, en jou deur nuwe oë na seekatte, en onderwaterkreature, wat dalk nie so bekend is nie, sal laat kyk. En nuwe respek vir hulle sal gee. Onmisbaar.